b'\n_START_ARTICLE_\nSeru Epenisa Cakobau\n_START_SECTION_\nNousu p\xc3\xa4\xc3\xa4llik\xc3\xb6ksi\n_START_PARAGRAPH_\nSerun is\xc3\xa4 Tanoa Visawaqa karkotettiin, kun h\xc3\xa4n oli h\xc3\xa4vinnyt sodassa kilpailijalleen pienell\xc3\xa4 Baun saarella. Seru sai kuitenkin j\xc3\xa4\xc3\xa4d\xc3\xa4. Seru nousi oman heimonsa johtajaksi ja l\xc3\xb6i h\xc3\xa4nen is\xc3\xa4ns\xc3\xa4 karkottaneen heimon 1837. Vuonna 1852 h\xc3\xa4n julisti itsens\xc3\xa4 Baun hallitsijaksi ja samalla koko Fid\xc5\xbein kuninkaaksi. Muut heimot eiv\xc3\xa4t t\xc3\xa4t\xc3\xa4 hyv\xc3\xa4ksyneet ja Seru joutui 19 vuoden sotaan heit\xc3\xa4 vastaan. Vuonna 1871 h\xc3\xa4nen onnistui yhdist\xc3\xa4\xc3\xa4 heimot valtansa alle. Levukasta tuli h\xc3\xa4nen p\xc3\xa4\xc3\xa4kaupunkinsa. H\xc3\xa4n p\xc3\xa4\xc3\xa4tti perustaa perustuslaillisen monarkian, mutta uusi hallitus joutui ulkomaalaisten k\xc3\xa4siin.\n_START_SECTION_\nVallan loppu\n_START_PARAGRAPH_\nYhdysvallat, joka oli tunnustanut Serun kuninkuuden jo ennen muita heimop\xc3\xa4\xc3\xa4llik\xc3\xb6it\xc3\xa4, muutti linjaansa ja vaati Serulta 44\xc2\xa0000 dollarin korvauksia t\xc3\xa4m\xc3\xa4n tekem\xc3\xa4st\xc3\xa4 hy\xc3\xb6kk\xc3\xa4yksest\xc3\xa4 Nukulaun saarelle, jossa asui yhdysvaltalainen konsuli John William. Seru ei voinut maksaa vaadittua summaa ja h\xc3\xa4n pelk\xc3\xa4si Yhdysvaltain invaasiota, joten h\xc3\xa4n luovutti saaret Isolle-Britannialle. Samalla h\xc3\xa4n k\xc3\xa4\xc3\xa4ntyi kristityksi ja kielsi kannibalismin saarella 1854._NEWLINE_Seru s\xc3\xa4ilytti asemansa arvovaltaisimpana p\xc3\xa4\xc3\xa4llikk\xc3\xb6n\xc3\xa4 kuolemaansa asti 1883. Cakobaun suku on arvostettu viel\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4 ja monet saaren t\xc3\xa4rkeimmist\xc3\xa4 poliittisista henkil\xc3\xb6ist\xc3\xa4 ovat Cakobaun sukua, yhten\xc3\xa4 esimerkkin\xc3\xa4 modernin Fid\xc5\xbein perustaja Kamisese Mara. Poliitikkojen lis\xc3\xa4ksi Cakobaun suku on hallitsevissa asemissa my\xc3\xb6s armeijassa ja yliopistoissa.'